Document ID: 32015D0772

Reference:
14.5.2015
EL
Επίσημη Εφημερίδα της Ευρωπαϊκής Ένωσης
L 121/12
ΑΠΌΦΑΣΗ (ΕΕ) 2015/772 ΤΟΥ ΣΥΜΒΟΥΛΊΟΥ
της 11ης Μαΐου 2015
για τη σύσταση της Επιτροπής Απασχόλησης και την κατάργηση της απόφασης 2000/98/ΕΚ
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 150,
Έχοντας υπόψη τη γνώμη του Ευρωπαϊκού Κοινοβουλίου,
Εκτιμώντας τα ακόλουθα:
(1)
Το άρθρο 5 της Συνθήκης ορίζει ότι η Ένωση πρέπει να θεσπίζει μέτρα για να διασφαλίσει τον συντονισμό των πολιτικών των κρατών μελών στον τομέα της απασχόλησης, με στόχο να αυξηθεί η αποτελεσματικότητά τους με την ανάπτυξη συντονισμένης στρατηγικής για την απασχόληση.
(2)
Ο τίτλος ΙΧ του μέρους ΙΙΙ της Συνθήκης θεσπίζει τις διαδικασίες σύμφωνα με τις οποίες τα κράτη μέλη και η Ένωση θα πρέπει να εργάζονται για να αναπτύξουν συντονισμένη στρατηγική για την απασχόληση και ιδίως να προάγουν τη δημιουργία εξειδικευμένου, εκπαιδευμένου και ευπροσάρμοστου εργατικού δυναμικού και αγορών εργασίας ανταποκρινόμενων στις εξελίξεις της οικονομίας.
(3)
Κατά την εκπλήρωση των καθηκόντων της, στα οποία περιλαμβάνεται η παροχή συμβουλευτικής γνώμης και η συμβολή στις εργασίες του Συμβουλίου και της Επιτροπής, η Επιτροπή Απασχόλησης («επιτροπή») θα πρέπει να συμβάλει προκειμένου να διασφαλισθεί ότι η Ευρωπαϊκή στρατηγική για την απασχόληση, ο συντονισμός της μακροοικονομικής πολιτικής και η διαδικασία οικονομικής μεταρρύθμισης διαμορφώνονται και εφαρμόζονται με συνεπή τρόπο και αλληλοϋποστηρίζονται.
(4)
Η επιτροπή θα πρέπει να συνεργάζεται στενά με τους κοινωνικούς εταίρους, ιδιαίτερα δε με εκείνους οι οποίοι εκπροσωπούνται στην τριμερή κοινωνική σύνοδο κορυφής για τη μεγέθυνση και την απασχόληση που θεσπίστηκε με την απόφαση 2003/174/EΚ του Συμβουλίου (1).
(5)
Στα συμπεράσματά του της 27ης και 28ης Ιουνίου 2013, το Ευρωπαϊκό Συμβούλιο δήλωσε ότι η κοινωνική διάσταση της Οικονομικής και Νομισματικής Ένωσης θα πρέπει να ενισχυθεί. Ως πρώτο βήμα, είναι σημαντικό να παρακολουθείται καλύτερα και να λαμβάνεται υπόψη η κοινωνική κατάσταση και η κατάσταση της αγοράς εργασίας στο πλαίσιο της Οικονομικής και Νομισματικής Ένωσης, κυρίως χρησιμοποιώντας κατάλληλους κοινωνικούς δείκτες και δείκτες απασχόλησης στο πλαίσιο του Ευρωπαϊκού Εξαμήνου. Είναι επίσης σημαντικό να εξασφαλισθεί καλύτερος συντονισμός της πολιτικής απασχόλησης και της κοινωνικής πολιτικής, με πλήρη σεβασμό των εθνικών αρμοδιοτήτων.
(6)
Στα συμπεράσματά του της 24ης και 25ης Οκτωβρίου 2013, το Ευρωπαϊκό Συμβούλιο δήλωσε ότι ο συντονισμός των οικονομικών πολιτικών, των πολιτικών απασχόλησης και των κοινωνικών πολιτικών θα ενισχυθεί περαιτέρω σύμφωνα με τις υφιστάμενες διαδικασίες και με πλήρη σεβασμό των εθνικών αρμοδιοτήτων. Το Ευρωπαϊκό Συμβούλιο έκρινε ότι απαιτούνται περαιτέρω εργασίες για την ενίσχυση της συνεργασίας μεταξύ των διάφορων συνθέσεων του Συμβουλίου, προκειμένου να διασφαλιστεί η συνοχή των εν λόγω πολιτικών σύμφωνα με τους κοινούς στόχους.
(7)
Η παρούσα απόφαση θα πρέπει να αντικατοπτρίζει την εξέλιξη του Ευρωπαϊκού Εξαμήνου και τον ρόλο της επιτροπής στη διαδικασία αυτή. Ειδικότερα, ο κανονισμός (ΕΚ) αριθ. 1466/97 του Συμβουλίου (2) προβλέπει ότι πρέπει να διεξάγεται διαβούλευση με την Οικονομική και Δημοσιονομική επιτροπή, την Επιτροπή Οικονομικής Πολιτικής, την Επιτροπή Απασχόλησης και την Επιτροπή Κοινωνικής Προστασίας εντός του πλαισίου του Ευρωπαϊκού Εξαμήνου, εφόσον κρίνεται σκόπιμο. Επιπλέον, ο κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (3) προβλέπει ότι οι εμπεριστατωμένες επισκοπήσεις πρέπει να λαμβάνουν υπόψη, ανάλογα με την περίπτωση, τις συστάσεις ή τις προσκλήσεις του Συμβουλίου που απευθύνονται στα κράτη μέλη. Προβλέπει επίσης ότι το σχέδιο διορθωτικών ενεργειών για οποιοδήποτε κράτος μέλος για το οποίο κινείται διαδικασία υπερβολικών ανισορροπιών θα πρέπει να λαμβάνει υπόψη τον οικονομικό και κοινωνικό αντίκτυπο των δράσεων πολιτικής και να είναι συνεπές προς τις ευρείες κατευθυντήριες γραμμές των οικονομικών πολιτικών και τις κατευθυντήριες γραμμές για την απασχόληση.
(8)
Η επιτροπή και τα όργανα της Ένωσης που ασχολούνται με τον συντονισμό των οικονομικών και κοινωνικών πολιτικών, ιδίως η Οικονομική και Δημοσιονομική Επιτροπή, η Επιτροπή Οικονομικής Πολιτικής και η Επιτροπή Κοινωνικής Προστασίας, θα πρέπει να συνεργάζονται στενά. Όπου ενδείκνυται και έχει αμοιβαία συμφωνηθεί μεταξύ των ενδιαφερόμενων επιτροπών, η συνεργασία της επιτροπής με την Επιτροπή Κοινωνικής Προστασίας, την Οικονομική και Δημοσιονομική Επιτροπή και την Επιτροπή Οικονομικής Πολιτικής μπορεί να περιλαμβάνει τη διοργάνωση κοινών συνεδριάσεων, ιδίως στο πλαίσιο των αντίστοιχων ρόλων των επιτροπών εντός του Ευρωπαϊκού Εξαμήνου.
(9)
Προκειμένου η επιτροπή να εκπληρώσει αποτελεσματικά την εντολή της βάσει της Συνθήκης και να της παρασχεθεί η απαραίτητη ευελιξία για την προσαρμογή της στο χρονοδιάγραμμα των δραστηριοτήτων της, ιδίως στο πλαίσιο του κύκλου του Ευρωπαϊκού Εξαμήνου, οι διατάξεις περί διακυβέρνησης που αφορούν τη λειτουργία της επιτροπής θα πρέπει να αναθεωρηθούν προκειμένου να εξασφαλισθεί αποτελεσματικότητα και συνέχεια.
(10)
Η απόφαση 2000/98/ΕΚ του Συμβουλίου (4) θα πρέπει να καταργηθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σύσταση
Συστήνεται Επιτροπή Απασχόλησης («επιτροπή») με συμβουλευτικό χαρακτήρα, για να προωθήσει τον συντονισμό, μεταξύ των κρατών μελών, των πολιτικών απασχόλησης και αγοράς εργασίας, σε πλήρη συμφωνία με τις διατάξεις της Συνθήκης και λαμβάνοντας δεόντως υπόψη τις εξουσίες των θεσμικών και άλλων οργάνων της Ένωσης.
Άρθρο 2
Καθήκοντα
1.   Τα καθήκοντα της επιτροπής είναι:
α)
η παρακολούθηση της κατάστασης της απασχόλησης και των πολιτικών για την απασχόληση στα κράτη μέλη και στην Ένωση·
β)
με την επιφύλαξη του άρθρου 240 της Συνθήκης, η διατύπωση γνωμών προς το Συμβούλιο ή την Επιτροπή, κατόπιν σχετικής αιτήσεώς τους ή εξ ιδίας πρωτοβουλίας, και η συμβολή στην προετοιμασία των εργασιών του Συμβουλίου που αναφέρονται στο άρθρο 148 της Συνθήκης.
2.   Προς τον σκοπό της παραγράφου 1, η επιτροπή επιδιώκει ιδίως:
α)
να προωθεί τον στόχο απασχόλησης υψηλού επιπέδου ώστε να λαμβάνεται υπόψη κατά τη διαμόρφωση και την εφαρμογή των ενωσιακών πολιτικών και δραστηριοτήτων·
β)
να συμβάλλει στη διαδικασία που οδηγεί στη θέσπιση των ευρειών οικονομικών κατευθυντήριων γραμμών, προκειμένου να είναι οι εν λόγω κατευθυντήριες γραμμές συνεπείς με τις κατευθυντήριες γραμμές για την απασχόληση, και να συμβάλλει στη συνέργεια μεταξύ της ευρωπαϊκής πολιτικής απασχόλησης, του συντονισμού των μακροοικονομικών πολιτικών και της διαδικασίας οικονομικής μεταρρύθμισης, ώστε να αλληλοϋποστηρίζονται·
γ)
να συμμετέχει ενεργά στον μακροοικονομικό διάλογο σε επίπεδο Ένωσης·
δ)
να συμβάλει σε όλες τις πτυχές του Ευρωπαϊκού Εξαμήνου που εμπίπτουν στο πεδίο της εντολής της και να υποβάλει σχετική έκθεση στο Συμβούλιο·
ε)
να προωθεί την ανταλλαγή πληροφοριών και εμπειριών μεταξύ κρατών μελών και με την Επιτροπή.
3.   Κάθε χρόνο, η επιτροπή εγκρίνει πρόγραμμα εργασίας, λαμβάνοντας υπόψη τις προτεραιότητες πολιτικής του Συμβουλίου και της Επιτροπής. Το πρόγραμμα εργασίας διαβιβάζεται στο Συμβούλιο.
4.   Η επιτροπή μπορεί να απευθύνεται σε εξωτερικούς εμπειρογνώμονες ανάλογα με τα θέματα της ημερήσιας διάταξής της.
Άρθρο 3
Σύνθεση
1.   Κάθε κράτος μέλος και η Επιτροπή διορίζουν από δύο μέλη στην επιτροπή. Μπορούν επίσης να διορίσουν δύο αναπληρωματικά μέλη.
2.   Τα μέλη της επιτροπής και τα αναπληρωματικά μέλη επιλέγονται μεταξύ ανώτερων υπαλλήλων ή εμπειρογνωμόνων που διαθέτουν εξαιρετικές γνώσεις στον τομέα της πολιτικής για την απασχόληση και την αγορά εργασίας στα κράτη μέλη.
3.   Τα κράτη μέλη και η Επιτροπή καταβάλλουν κάθε δυνατή προσπάθεια ούτως ώστε να εξασφαλίζουν την ισορροπία μεταξύ των δύο φύλων στη σύνθεση της επιτροπής.
Άρθρο 4
Λειτουργία
1.   Η επιτροπή εκλέγει τον πρόεδρό της μεταξύ των μελών που διορίζονται από τα κράτη μέλη, για θητεία δύο ετών. Ο πρόεδρος μπορεί να επανεκλεγεί μία φορά για περαιτέρω περίοδο δύο ετών. Η επιτροπή μπορεί, για να διασφαλίσει την αποτελεσματικότητα και τη συνέχιση των εργασιών της, να αποφασίσει την παράταση της θητείας του προέδρου έως οκτώ μήνες, σε δεόντως αιτιολογημένες περιπτώσεις. Η θητεία του προέδρου μπορεί να διαρκέσει συνολικά έως τέσσερα έτη και οκτώ μήνες.
2.   Ο πρόεδρος επικουρείται από τέσσερις αντιπροέδρους, δύο εκ των οποίων εκλέγονται από την επιτροπή μεταξύ των μελών της για διετή θητεία, η οποία μπορεί να ανανεωθεί μία φορά. Ο τρίτος αντιπρόεδρος είναι αντιπρόσωπος του κράτους μέλους που ασκεί την προεδρία του Συμβουλίου. Ο τέταρτος αντιπρόεδρος είναι αντιπρόσωπος του κράτους μέλους που θα ασκήσει την επόμενη προεδρία.
3.   Ο πρόεδρος μεταβιβάζει το δικαίωμα ψήφου του στον αναπληρωτή του.
4.   Ο πρόεδρος συγκαλεί την επιτροπή, είτε με δική του πρωτοβουλία είτε μετά από αίτηση των μισών τουλάχιστον μελών της επιτροπής.
5.   Η επιτροπή καταρτίζει τον εσωτερικό της κανονισμό.
6.   Οι δαπάνες επιστρέφονται σύμφωνα με τους ισχύοντες διοικητικούς κανόνες
7.   Η Επιτροπή παρέχει επαρκή αναλυτική και οργανωτική υποστήριξη στην επιτροπή. Η Επιτροπή ορίζει ως Γραμματέα ένα μέλος του προσωπικού της. Ο Γραμματέας και το προσωπικό που τον επικουρεί ενεργούν βάσει οδηγιών της επιτροπής όταν επικουρούν την επιτροπή στην εκτέλεση των καθηκόντων της. Ο Γραμματέας συνεργάζεται με τη Γενική Γραμματεία του Συμβουλίου όσον αφορά τη διεξαγωγή των συνεδριάσεων.
8.   Η επιτροπή συνεργάζεται, κατά περίπτωση, με άλλα αρμόδια όργανα και επιτροπές που ασχολούνται με θέματα κοινωνικής και οικονομικής πολιτικής, όπως είναι η Επιτροπή Κοινωνικής Προστασίας, η Οικονομική και Δημοσιονομική Επιτροπή, η Επιτροπή Οικονομικής Πολιτικής, η Επιτροπή Παιδείας και το διοικητικό συμβούλιο του ευρωπαϊκού δικτύου δημόσιων υπηρεσιών απασχόλησης.
Άρθρο 5
Ομάδες εργασίας
1.   Η επιτροπή μπορεί να αναθέτει τη μελέτη συγκεκριμένων θεμάτων στα αναπληρωματικά της μέλη ή να δημιουργεί ομάδες εργασίας για τον σκοπό αυτό. Η προεδρία μιας τέτοιας ομάδας εργασίας ασκείται είτε από έναν αντιπρόεδρο της επιτροπής, ένα μέλος ή αναπληρωματικό μέλος της επιτροπής, έναν υπάλληλο της Επιτροπής, ή ένα μέλος από την ίδια την ομάδα εργασίας που ορίζει η επιτροπή.
2.   Η Επιτροπή παρέχει επαρκή αναλυτική και οργανωτική υποστήριξη στις ομάδες εργασίας.
3.   Οι ομάδες εργασίας μπορούν να ζητούν από εμπειρογνώμονες να τις συνδράμουν.
4.   Η επιτροπή μπορεί επίσης να συγκροτεί κοινές ομάδες εργασίας με άλλες επιτροπές ή όργανα, οι κανόνες λειτουργίας των οποίων καθορίζονται από κοινού.
Άρθρο 6
Διαβούλευση με τους κοινωνικούς εταίρους
Για την εκπλήρωση της εντολής της, η επιτροπή διαβουλεύεται με τους κοινωνικούς εταίρους. Στο πλαίσιο αυτό, καθιερώνει επαφές με τους κοινωνικούς εταίρους που εκπροσωπούνται στην τριμερή κοινωνική σύνοδο κορυφής για την ανάπτυξη και την απασχόληση.
Άρθρο 7
Μεταβατικές διατάξεις
Η θητεία κάθε μέλους που έχει εκλεγεί σύμφωνα με το άρθρο 3 της απόφασης 2000/98/ΕΚ συνεχίζεται έως τη λήξη της εν λόγω θητείας, σύμφωνα με το άρθρο 4 της παρούσας απόφασης. Ως ημερομηνία έναρξης της θητείας αυτής θεωρείται η ημερομηνία της εκλογής που διενεργήθηκε σύμφωνα με το άρθρο 3 της απόφασης 2000/98/ΕΚ.
Άρθρο 8
Κατάργηση
Η απόφαση 2000/98/ΕΚ καταργείται από την ημερομηνία της πρώτης συνεδρίασης της επιτροπής μετά την έναρξη ισχύος της παρούσας απόφασης. Η εν λόγω συνεδρίαση της επιτροπής πραγματοποιείται το αργότερο τέσσερις μήνες από την ημερομηνία έκδοσης της παρούσας απόφασης.
Άρθρο 9
Έναρξη ισχύος
Η παρούσα απόφαση τίθεται σε ισχύ την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
Βρυξέλλες, 11 Μαΐου 2015.
Για το Συμβούλιο
Ο Πρόεδρος
J. DŪKLAVS
(1)  Απόφαση 2003/174/EΚ του Συμβουλίου, της 6ης Μαρτίου 2003, σχετικά με τη θέσπιση τριμερούς κοινωνικής συνόδου κορυφής για τη μεγέθυνση και την απασχόληση (ΕΕ L 70 της 14.3.2003, σ. 31).
(2)  Κανονισμός (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (ΕΕ L 209 της 2.8.1997, σ. 1).
(3)  Κανονισμός (EE) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).
(4)  Απόφαση 2000/98/ΕΚ του Συμβουλίου, της 24ης Ιανουαρίου 2000, για τη σύσταση της Επιτροπής Απασχόλησης (ΕΕ L 29 της 4.2.2000, σ. 21).

Summary:
Επιτροπή απασχόλησης
Επιτροπή απασχόλησης
Η επιτροπή απασχόλησης παρέχει συμβουλευτική γνώμη στην Ευρωπαϊκή Επιτροπή και το Συμβούλιο της Ευρωπαϊκής Ένωσης για να προωθεί τον συντονισμό των πολιτικών απασχόλησης και αγοράς εργασίας μεταξύ των χωρών της Ευρωπαϊκής Ένωσης (ΕΕ).
ΠΡΑΞΗ
            
Απόφαση (ΕΕ) 2015/772 του Συμβουλίου, της 11ης Μαΐου 2015, για τη σύσταση της Επιτροπής Απασχόλησης και την κατάργηση της απόφασης 2000/98/ΕΚ
ΣΥΝΟΨΗ
            
Η επιτροπή απασχόλησης παρέχει συμβουλευτική γνώμη στην Ευρωπαϊκή Επιτροπή και το Συμβούλιο της Ευρωπαϊκής Ένωσης για να προωθεί τον συντονισμό των πολιτικών απασχόλησης και αγοράς εργασίας μεταξύ των χωρών της Ευρωπαϊκής Ένωσης (ΕΕ).
ΤΙ ΠΡΟΒΛΕΠΕΙ Η ΠΑΡΟΥΣΑ ΑΠΟΦΑΣΗ;
              
Καθορίζει τα καθήκοντα της επιτροπής απασχόλησης, η οποία πρέπει να συμβάλλει στη διαδικασία που οδηγεί στη θέσπιση των ευρειών οικονομικών κατευθυντήριων γραμμών, προκειμένου αυτές να είναι συνεπείς με τις κατευθυντήριες γραμμές για την απασχόληση.
Η επιτροπή πρέπει να συμβάλλει επίσης στη συνέργεια μεταξύ της ευρωπαϊκής πολιτικής απασχόλησης, του συντονισμού των μακροοικονομικών πολιτικών και της διαδικασίας οικονομικής μεταρρύθμισης, ώστε να αλληλοϋποστηρίζονται.
Επίσης, θεσπίζει κανόνες για τη σύνθεση, τη λειτουργία και τις ομάδες εργασίας της επιτροπής.
ΒΑΣΙΚΑ ΣΗΜΕΙΑ
              
Τα καθήκοντα της επιτροπής είναι:
η παρακολούθηση της κατάστασης της απασχόλησης και των πολιτικών για την απασχόληση στις χώρες της ΕΕ·
η συμβολή στην προετοιμασία των εργασιών του Συμβουλίου για τη σύνταξη των κατευθυντήριων γραμμών τις οποίες πρέπει να λαμβάνουν υπόψη τους οι χώρες της ΕΕ στις πολιτικές απασχόλησής τους·
η διατύπωση γνωμών προς το Συμβούλιο ή την Επιτροπή, κατόπιν σχετικής αιτήσεώς τους ή εξ ιδίας πρωτοβουλίας.
Κατά την εκτέλεση των παραπάνω καθηκόντων, η επιτροπή πρέπει να λαμβάνει υπόψη τον στόχο απασχόλησης υψηλού επιπέδου κατά τη διαμόρφωση των πολιτικών της ΕΕ. Πρέπει επίσης να επιδιώκει:
να συμβάλλει σε όλες τις πτυχές του Ευρωπαϊκού Εξαμήνου που εμπίπτουν στο πεδίο της εντολής της και να υποβάλλει σχετική έκθεση στο Συμβούλιο·
να διασφαλίζει την ανταλλαγή πληροφοριών και εμπειριών μεταξύ χωρών της ΕΕ και της Επιτροπής.
Εγκρίνει πρόγραμμα εργασίας ετησίως και διαβιβάζει αντίγραφό του στην Επιτροπή.
Κάθε χώρα της ΕΕ και η Επιτροπή διορίζουν δύο μέλη στην επιτροπή. Αυτά τα μέλη επιλέγονται μεταξύ εκείνων που διαθέτουν εξαιρετικές γνώσεις στον τομέα της πολιτικής για την απασχόληση και την αγορά εργασίας. Τα μέλη εκλέγουν έναν πρόεδρο και τέσσερις αντιπροέδρους.
Η Επιτροπή παρέχει επαρκή αναλυτική και οργανωτική υποστήριξη στην επιτροπή. Ορίζει ένα μέλος του προσωπικού της ως γραμματέα.
Για την εκπλήρωση της εντολής της, η επιτροπή διαβουλεύεται με τους κοινωνικούς εταίρους. Στο πλαίσιο αυτό, καθιερώνει επαφές με τους κοινωνικούς εταίρους στην τριμερή κοινωνική σύνοδο κορυφής για την ανάπτυξη και την απασχόληση.
Η επιτροπή συνεργάζεται στενά με την επιτροπή κοινωνικής προστασίας, την Οικονομική και Δημοσιονομική Επιτροπή και την επιτροπή οικονομικής πολιτικής. Η συνεργασία αυτή μπορεί να περιλαμβάνει τη διοργάνωση κοινών συνεδριάσεων στο πλαίσιο του Ευρωπαϊκού Εξαμήνου.
ΑΠΟ ΠΟΤΕ ΕΦΑΡΜΟΖΕΤΑΙ Η ΑΠΟΦΑΣΗ;
              
Από τις 15 Μαΐου 2015.
ΠΛΑΙΣΙΟ
              
Η Συνθήκη για τη λειτουργία της Ευρωπαϊκής Ένωσης (τίτλος IX) θεσπίζει τις διαδικασίες σύμφωνα με τις οποίες οι χώρες της ΕΕ θα πρέπει να συνεργάζονται για να αναπτύξουν συντονισμένη στρατηγική για την απασχόληση και ιδίως να προάγουν τη δημιουργία εξειδικευμένου, εκπαιδευμένου και ευπροσάρμοστου εργατικού δυναμικού ανταποκρινόμενου στις εξελίξεις της οικονομίας. Μέρος αυτού αποτελεί η θέσπιση μιας Επιτροπής Απασχόλησης με συμβουλευτικό χαρακτήρα.
Η παρούσα απόφαση αντικαθιστά την προηγούμενη απόφαση 2000/98/ΕΚ για τη σύσταση της επιτροπής απασχόλησης, ώστε να αντικατοπτρίζει την εξέλιξη του Ευρωπαϊκού Εξαμήνου και τον ρόλο της επιτροπής στη διαδικασία αυτή.
Για περισσότερες πληροφορίες ανατρέξτε στην ιστοσελίδα της επιτροπής απασχόλησης του δικτυακού τόπου της Ευρωπαϊκής Επιτροπής.
ΠΑΡΑΠΟΜΠΕΣ
Πράξη
Έναρξη ισχύος
Προθεσμία για μεταφορά στο εθνικό δίκαιο των κρατών μελών
Επίσημη Εφημερίδα της Ευρωπαϊκής Ένωσης
Απόφαση (EE) 2015/772
15.5.2015
-
ΕΕ L 121 της 14.5.2015, σ. 12-15
ΣΥΝΑΦΕΙΣ ΠΡΑΞΕΙΣ
            
Σύσταση για σύσταση του Συμβουλίου σχετικά με τους γενικούς προσανατολισμούς των οικονομικών πολιτικών των κρατών μελών και της Ένωσης [COM(2015) 99 final της 2.3.2015]
τελευταία ενημέρωση 12.08.2015